ผลสำเร็จการประชุมคณะมนตรีประชาคมเศรษฐกิจอาเซียนด้านเศรษฐกิจ เสริมสร้างความแข็งแกร่งในภูมิภาค เร่งรัดการฟื้นฟูเศรษฐกิจ
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า ได้รับมอบหมายให้เป็นหัวหน้าคณะผู้แทนไทยเข้าร่วมประชุมคณะมนตรีประชาคมเศรษฐกิจอาเซียน (AEC Council) ครั้งที่ 21 ซึ่งเป็นการประชุมระดับรองนายกรัฐมนตรีด้านเศรษฐกิจ เพื่อหารือประเด็นด้านเศรษฐกิจและสรุปผลลัพธ์การดำเนินงานของเสาเศรษฐกิจ เสนอต่อที่ประชุมสุดยอดอาเซียน ครั้งที่ 40 และ 41 โดยที่ประชุมเห็นว่าประเด็นความท้าทายด้านการเมืองระหว่างประเทศ ความมั่นคงทางพลังงานและอาหาร จะส่งผลต่อความเชื่อมโยงในระบบห่วงโซ่อุปทานโลก และการไหลเวียนเงินทุนมาสู่ประเทศกำลังพัฒนา ซึ่งรวมถึงอาเซียนด้วย ดังนั้น อาเซียนจึงเน้นย้ำเสริมสร้างความแข็งแกร่งของภูมิภาค เพื่อช่วยเร่งรัดการฟื้นฟูเศรษฐกิจจากวิกฤตต่างๆ ทั้งนี้ กัมพูชาในฐานะประธานอาเซียน ได้ผลักดันการดำเนินการของอาเซียนภายใต้แนวคิดหลัก “อาเซียน เอ.ซี.ที : รับมือความท้าทายร่วมกัน (ASEAN A.C.T.: Addressing Challenging Together)” โดยมีความสำเร็จที่สำคัญในส่วนของเสาเศรษฐกิจ อาทิ การส่งเสริมการพัฒนาระบบนิเวศสำหรับวิสาหกิจเริ่มต้นด้านดิจิทัลในอาเซียน ซึ่งผลสำเร็จของการดำเนินการดังกล่าว จะเพิ่มขีดความสามารถในการแข่งขัน ลดช่องว่างการพัฒนา และทำให้การรวมกลุ่มทางเศรษฐกิจของอาเซียนให้แน่นแฟ้นยิ่งขึ้น รวมทั้งช่วยสร้างความยืดหยุ่นให้อาเซียนในการรองรับผลกระทบจากวิกฤต ซึ่งจะจัดทำรายงานผลลัพธ์จากการดำเนินการทั้งหมดเสนอต่อที่ประชุมสุดยอดอาเซียนด้วยอาเซียนยังได้หารือถึงการเตรียมความพร้อมสู่อนาคต โดยจะเสนอให้ผู้นำรับรองเอกสารสำคัญ 2 ฉบับคือ แผนดำเนินงานตามกรอบการพัฒนาเศรษฐกิจหมุนเวียน ปี 2566-2573 ซึ่งเป็นแนวทางที่อาเซียนจะนำระบบเศรษฐกิจหมุนเวียนมาปรับใช้ให้บรรลุเป้าหมายการพัฒนาเศรษฐกิจที่ยั่งยืนและเอกสารแนวคิดเรื่องยุทธศาสตร์อาเซียนเพื่อความเป็นกลางทางคาร์บอน ซึ่งมีเป้าหมายช่วยเพิ่มโอกาสทางเศรษฐกิจของภูมิภาค นอกจากนี้ ที่ประชุมได้รับทราบความคืบหน้าในการจัดทำองค์ประกอบหลักของร่างวิสัยทัศน์ประชาคมอาเซียน ภายหลังปี 2568 ในส่วนของเสาเศรษฐกิจ ซึ่งจะไปรวมเป็นส่วนหนึ่งของวิสัยทัศน์ฯ ฉบับใหม่ ที่จะเสนอให้ผู้นำอาเซียนรับรองในปี 2568 ตลอดจนผลการประเมินเชิงลึกถึงความพร้อมของติมอร์-เลสเต เข้าร่วมเป็นสมาชิกของอาเซียน เพื่อเสนอต่อผู้นำอาเซียนต่อไป